**Ragnar Asbjørnsen** med artistnavnet **Ray Adams** (født 22. mars 1931, død 4. august 2003) var en norsk sangartist.

Karriere
--------

På 1950-tallet var han vokalist i flere danseorkestre. Artistnavnet Ray Adams tok han først da han ble lansert i England i 1961. Han slo igjennom med sangen «Violetta», som ble en storselger både i Sverige og i andre land. Asbjørnsen spilte inn mer enn 400 sanger på fem ulike språk. Foruten Norge og Sverige oppnådde han en del suksess i England, Italia, Tyskland, USA, Filippinene og New Zealand.

Asbjørnsen var en av de virkelig store folkeparkartistene på 1960-tallet med rekordsommeren 1962, da han opptrådte på mer enn 180 steder. Turnévirksomheten var også stor etter dette, med ofte opp i mot 120 ulike steder en folkeparkssommer. 

Asbjørnsen hadde hits på Svensktoppen, Kvällstoppen, Tio i Topp og Radio Nords toppliste. I Norge var han på VGs singleliste i 51 uker. Han opptrådte dessuten i ulike kroshow, blant annet i suksessen *Hallå där* med Anita Lindblom og Tjadden Hällström. Den ble satt opp på Berns i Stockholm, Restaurang Lorensberg i Göteborg og Hotell Kramer i Malmö i 1969.

Asbjørnsen representerte Norge i Schlagerfestival der Ostseestaaten i Rostock i 1969 og 1970, hvor han kom på henholdsvis første- og andreplass. Disse vinnerbidragene ble utgitt på en samle-LP i 1972 av det østtyske selskapet Amiga. Da Norsktoppen begynte i 1973 var Asbjørnsen blant de første på listen med «Milaja». I 1975 var det mest vaskeriet hjemme i Oslo som opptok hans tid.

I 1982 bosatte han seg i Uddevalla, hvor han åpnet en salatbar. I 1985 ble det - etter ti år - platecomeback, nå på LP-albumet *Skattkistan* sammen med Anna-Lena Löfgren. Så sent som i 1987 lå han på Svensktoppen med sangen «Låt oss hjälpas åt».

På eldre dager gjorde Asbjørnsen en del sporadiske opptredener, blant annet med Bohuslän Big Band, Anna-Lena Löfgren og frem til og med 2002 i showet *Minnenas Melodier*. 

I forbindelse med hans 70-årsdag ble selvbiografien *Hör min sång - boken om Ray Adams* (skrevet av Ingmar Norlén) utgitt. 

Han døde av leukemi i 2003.

Diskografi
----------

* *Hear My Song* (1962)
* *Ray Adams* (1964)
* *Julekveld med Ray Adams og Rosenhof-jentene* (1970)
* *Et småbruk på Toten* (1973)
* *Skattkisten* (1985)
* *Låt oss hjälpas åt* (1986)
* *Spotlight* (1990)
* *Musik vi minns* (2001)

Filmografi
----------

* *Operasjon Løvsprett* (1962) som seg selv

Referanser
----------

1. 1 2   LIBRIS, libris.kb.se, utgitt 26. mars 2018, besøkt 24. august 2018[Hentet fra Wikidata]
2. ↑  Gilde, Tore (1967-2009) (1994). *Den store norske hitboka: en komplett guide til populærmusikken i Norge 1958-1993*. Oslo: Exlex. s. 402. ISBN 8277760000.

Eksterne lenker
---------------

* (en) Ray Adams på Internet Movie Database Rediger på Wikidata

* (en) Ray Adams hos The Movie Database Rediger på Wikidata
* (en) Ray Adams på Discogs Rediger på Wikidata

* (en) Ray Adams på Discogs Rediger på Wikidata

* (en) Ray Adams på MusicBrainz Rediger på Wikidata

* (en) Ray Adams på Songkick Rediger på Wikidata

* (en) Ray Adams på AllMusic Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** ISNI **·** LIBRIS **·** MusicBrainz **·** Discogs **·** Discogs **·** AllMusic
 |